## **Europski tjedan programiranja: digitalne vještine koje nadahnjuju**

## 5. – 20. listopada 2019.

Europski tjedan programiranja i ovoga će listopada ponovno pomoći u transformiranju života približavanjem digitalnih vještina i inovacija građanima diljem Europe i izvan nje. Pozivamo škole, neprofitne organizacije, klubove za programiranje i ostale organizacije da od 5. do 20. listopada budu domaćini događanjima usmjerenima programiranju i računalnom razmišljanju. Sudionike pozivamo da organiziraju događanje, da se prijave na web-mjestu [Europskog tjedna programiranja](http://codeweek.eu/) te da prošire glas među svojim mrežama.

Ovo je sedma godina održavanja Europskog tjedna programiranja koji je pokrenut kao društvena inicijativa kojom se slavi kreativnost, rješavanje problema i suradnja kroz programiranje i ostale tehnološke aktivnosti za osobe svih dobnih skupina. Ove godine poseban naglasak stavljen je na sudjelovanje škola te pozivamo nastavnike svih razina i predmeta da se pridruže pokretu organiziranjem događanja sa svojim učenicima u okviru Europskog tjedna programiranja. Potičemo nastavnike da svojim učenicima omoguće prvi uvid u svijet programiranja i da ih potaknu na daljnje uključivanje objedinjavanjem praktičnih aktivnosti i predavanja u učionicama, što mogu provoditi na mreži ili izvan mreže.

Da bi podršku pružili što većem broju učenika na njihovim kreativnim putovanjima otkrivanja programiranja, organizatori Tjedna programiranja također su pozvani sudjelovati u izazovu Code Week 4 All challenge. Organizatori se mogu povezati s drugim nastavnicima i organizacijama u svojoj mreži s pomoću jedinstvenog kôda dobivenog u procesu registracije. Partneri u njihovim mrežama tada mogu upotrebljavati isti kôd za registraciju vlastitih događanja. Potvrdu o izvrsnosti mogu dobiti oni čije sudjelovanje bude najutjecajnije te koji uključe najmanje deset aktivnosti, 500 učenika ili tri zemlje unutar svojih krugova.

Nemojte propustiti ovogodišnje uzbudljive prilike – posjetite <http://codeweek.eu/> i saznajte više o tome kako sudjelovati u Europskom tjednu programiranja, pristupite resursima za učenje i poučavanje o tome kako programirati te saznajte kako organizirati događanje. Ako želite pratiti najnovije vijesti i komunicirati s drugim organizatorima, Europski tjedan programiranja aktivan je i na [Facebooku](https://www.facebook.com/codeEU/) i [Twitteru](https://twitter.com/CodeWeekEU).